Il-Kummissarju Tibor Navracsics jilqa' liż-żgħażagħ biex jiddiskutu l-fehmiet tagħhom dwar il-ġejjieni tal-Ewropa, u kif jistgħu jitqiesu aħjar il-prijoritajiet tagħhom. Illum, 100 żagħżugħ u żagħżugħa mill-Ewropa kollha qed jippreżentaw l-ideat konkreti tagħhom dwar kif l-Ewropa tista' tingħata ġejjieni sabiħ, wara diskussjonijiet fil-kuntest tal-Inizjattiva Narrattiva Ġdida għall-Ewropa. Dawn ir-rakkomandazzjonijiet jiġu flimkien mar-riżultati ta' stħarriġ ġdid tal-Ewrobarometru, li juri li l-parteċipazzjoni taż-żgħażagħ f'attivitajiet volontarji, f'organizzazzjonijiet u f'elezzjonijiet żdiedet f'dawn l-aħħar snin. L-avveniment tal-għeluq tal-inizjattiva Narrattiva Ġdida għall-Ewropa, li qed iseħħ fi Brussell illum, jiġbor flimkien ir-riżultati tad-diskussjonijiet li organizzaw iż-żgħażagħ f'dawn l-aħħar sentejn. Dan il-proġett laħaq 62,000 żagħżugħ u żagħżugħa permezz ta' sensiela ta' dibattiti organizzati fl-Ewropa kollha. B'riżultat ta' dan, iż-żgħażagħ ressqu tnax-il idea konkreta għall-ġejjieni tal-Ewropa. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qal, “Meta nara liż-żgħażagħ daqstant involuti, u meta nisma' l-ideat friski tagħhom, insir ottimist dwar il-ġejjieni tal-Ewropa. Se nistudja r-rakkomandazzjonijiet min-Narrattiva l-Ġdida għall-Ewropa bir-reqqa. Iżda dan mhuwiex tmiem il-proċess - iż-żgħażagħ iridu jkunu fil-qalba tad-dibattitu dwar il-ġejjieni tal-Ewropa, u għalhekk nixtieq li dawn ir-riflessjonijiet ikomplu.” L-ideat ippreżentati llum ġew ittestjati f'Ewrobarometru reċenti sabiex ir-riżonanza tagħhom tiġi vverifikata ma' grupp usa' ta' żgħażagħ. L-istħarriġ, li kkonsulta madwar 11,000 ċittadin ta' età ta' bejn 15-il sena u 30 sena f'Settembru 2017 juri li l-maġġoranza tagħhom jaqblu mal-ħtieġa li: Sejbiet ewlenin oħra tal-Ewrobarometru jinkludu: Kuntest Bid-dibattitu dwar il-ġejjieni tal-Ewropa fl-aqwa tiegħu, l-edukazzjoni u ż-żgħażagħ ingħataw prijorità għolja fl-aġenda politika tal-UE. Fis-17 ta' Novembru 2017, il-kapijiet tal-Istat u l-Gvern iddiskutew il-ġejjieni tal-edukazzjoni, tal-kultura u taż-żgħażagħ fis-Summit Soċjali ta' Gothenburg. Dan wassal għall-konklużjonijiet tal-Kunsill Ewropew tal-14 ta' Diċembru 2017, li jitolbu lill-Istati Membri, lill-Kunsill u lill-Kummissjoni jmexxu 'l quddiem l-aġenda diskussa f'Gothenburg. Ir-rakkomandazzjonijiet li tressqu llum se jikkontribwixxu għall-ħidma futura tal-Kummissjoni dwar il-politiki tal-edukazzjoni, tal-kultura u taż-żgħażagħ. In-Narrattiva l-Ġdida għall-Ewropa sar fi żmien ħames snin, beda bħala Proġett Pilota u kompla bħala Azzjoni Preparatorja. It-tnejn kienu appoġġati mill-Parlament Ewropew. Mill-2013 sal-2014, il-Proġett Pilota kien opportunità biex il-komunitajiet artistiċi, kulturali, xjentifiċi u intellettwali jsemmgħu leħinhom, sabiex il-pubbliku ġenerali jingħaqad mal-proġett ta' integrazzjoni Ewropea permezz tal-arti u tax-xjenzi. Mill-2015 'il quddiem, il-proġett iffoka fuq l-involviment taż-żgħażagħ minn kuntesti differenti. Sabiex tkompli tappoġġa d-diskussjonijiet fl-Ewropa kollha u bħala riżultat konkret tal-proġett, il-Kummissjoni Ewropea se tiġbor l-ideat, il-materjali bil-miktub u dawk awdjoviżivi kollha prodotti miż-żgħażagħ f'sett ta' għodod online. Is-sett ta' għodod se jkun disponibbli fl-24 lingwa uffiċjali tal-UE u se jiġi akkumpanjat bi gwida dwar kif tista' tiġi mmoderata d-diskussjoni. L-UE għandha numru ta' għodda fis-seħħ biex titħeġġeġ il-parteċipazzjoni taż-żgħażagħ fis-soċjetà u fil-ħajja demokratika: il-programm Erasmus+ u l-Korp Ewropew ta' Solidarjetà huma biss żewġ eżempji ta' strumenti b'saħħithom biex iż-żgħażagħ jinġabru flimkien u jitħeġġew jaqsmu l-fehmiet tagħhom, biex jiġi promoss il-fehim reċiproku u biex jiġu kondiviżi l-valuri komuni Ewropej. L-Istrateġija tal-UE għaż-Żgħażagħ tenfasizza ħafna wkoll il-parteċipazzjoni, bil-proċess ta' djalogu strutturat li jinvolvi liż-żgħażagħ fi skambji u konsultazzjonijiet fl-Ewropa kollha. Il-Kummissjoni Ewropea se tippreżenta l-proposti tagħha għal Strateġija ġdida tal-UE għaż-Żgħażagħ fir-rebbiegħa tal-2018, bl-għan li tilħaq grupp akbar u aktar divers ta' żgħażagħ. Għal aktar informazzjoni Stħarriġ tal-Ewrobarometru Dikjarazzjoni “YOUrope for Youth”